Diari Oficial de la Generalitat Valenciana


Sumari del DOGV 9492, del 19-12-2022 (2022/11975)

RESOLUCIÓ de 14 de novembre de 2022, de la Direcció General d'Indústria, Energia i Mines, per la qual s'atorga a «Fuente Álamo Energía Solar 1, SL», autorització administrativa prèvia i autorització administrativa de construcció per a l'ampliació mitjançant una segona fase de 14,62 MW de potència instal·lada, de la central elèctrica fotovoltaica denominada «CSF Turroneros», fins a una potència instal·lada final de 49,438 MW, així com de la seua infraestructura d'interconnexió, composta per tres centres de transformació interiors a aquesta i la línia subterrània de 30 kV que els connecta entre si i amb la subestació transformadora de 30/132 kV, denominada «ST CSF Turroneros», i es desestima la sol·licitud de declaració d'utilitat pública, en concret, d'aquesta línia. Ubicació: parcel·la 57, del polígon 13, i parcel·les 274 i 275, del polígon 9, al terme municipal de Xixona, província d'Alacant. Expedient ATREGI/2019/27/03.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9492

Data del DOGV
:   19-12-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/11531


Data del document
:   14-11-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * empresa privada

RESOLUCIÓ de 14 de novembre de 2022, de la Direcció General d'Indústria, Energia i Mines, per la qual s'atorga a «Fuente Álamo Energía Solar 1, SL», autorització administrativa prèvia i autorització administrativa de construcció per a l'ampliació mitjançant una segona fase de 14,62 MW de potència instal·lada, de la central elèctrica fotovoltaica denominada «CSF Turroneros», fins a una potència instal·lada final de 49,438 MW, així com de la seua infraestructura d'interconnexió, composta per tres centres de transformació interiors a aquesta i la línia subterrània de 30 kV que els connecta entre si i amb la subestació transformadora de 30/132 kV, denominada «ST CSF Turroneros», i es desestima la sol·licitud de declaració d'utilitat pública, en concret, d'aquesta línia. Ubicació: parcel·la 57, del polígon 13, i parcel·les 274 i 275, del polígon 9, al terme municipal de Xixona, província d'Alacant. Expedient ATREGI/2019/27/03. [2022/11036]  
Antecedents de fet  
Fuente Álamo Energía Solar 1, SL, a través de representant degudament acreditat, va presentar instància davant el Registre Telemàtic de la Generalitat Valenciana amb data 18.07.2019, amb núm. de registre GVRTE/2019/478324, en la qual sol·licita autorització administrativa prèvia i autorització administrativa de construcció d'una central elèctrica fotovoltaica, denominada CSF Turroneros II, i de la seua infraestructura d'evacuació. Aquesta sol·licitud ha sigut tramitada pel Servei Territorial d'Indústria, Energia i Mines d'Alacant (d'ara en avant, STIEMA) en l'expedient ATREGI/2019/27/03.  
Aquesta instal·lació se sol·licita com a ampliació a la fase I de la instal·lació denominada CSF Turroneros, de 34,818 MW, amb la qual compartirà infraestructures d'evacuació. L'esmentada fase I de la instal·lació disposa de les autoritzacions següents, que constitueixen els antecedents de la instal·lació que s'autoritza:  
- Resolució de la Direcció General d'Indústria i Energia, de 19.02.2019, per la qual s'atorga a Fuente Álamo Energía Solar 1, SL autorització administrativa prèvia i autorització administrativa de construcció d'una central elèctrica fotovoltaica, de potència instal·lada 34,818 MW, denominada CSF Turroneros i de la seua infraestructura d'evacuació, composta per 12 centres de transformació interiors a aquesta, tres línies subterrànies de 30 kV que els connecten, una subestació transformadora de 30/132 kV, denominada ST CSF Turroneros i la línia mixta aereosubterrània en 132 kV, entre aquesta subestació i la subestació de distribució ST Jijona, i es declara, en concret, la utilitat pública d'aquesta línia mixta [expedients ATREGI/2018/7/03, ATASCT/2018/69/03, ATLINE/2018/107, ATASCT/2018/73/03 a l'ATASCT/2018/82 i ATLINE/2018/111/03].  
- Resolució del Servei Territorial d'Indústria i Energia d'Alacant, de data 21.01.2021, d'autorització d'explotació de central elèctrica fotovoltaica, titularitat de Fuente Álamo Energía Solar 1, SL, denominada CSF Turroneros, de 34,818 MW, i de la seua infraestructura d'evacuació, composta per 7 centres de transformació interiors a aquesta, dues línies subterrànies de 30 kV que els connecten, una subestació transformadora de 30/132 kV, denominada ST CSF Turroneros i la línia mixta aereosubterrània de simple circuit i 132 kV, entre aquesta subestació i la subestació de distribució ST Jijona, al terme municipal de Xixona, província d'Alacant. (Fase I) [expedients ATREGI/2018/7/03, ATASCT/2018/69/03, ATLINE/2018/107, ATASCT/2018/73/03 a l'ATASCT/2018/82 i ATLINE/2018/111/03].  
  
- Resolució de la Direcció General d'Indústria, Energia i Mines, de 17.02.2022, per la qual s'atorga inscripció definitiva número 5892 en el Registre d'Instal·lacions de Producció d'Energia Elèctrica en Règim Especial de la Comunitat Valenciana, a la instal·lació de producció d'energia elèctrica titularitat de Fuente Álamo Energía Solar 1, SL, de tecnologia fotovoltaica de 34,818 MW, de potència instal·lada, denominada CSF Turroneros (fase I), radicada a Xixona (Alacant).  
  
  
La documentació tècnica de la instal·lació, aportada tant en el moment de la sol·licitud com en resposta a requeriments posteriors, és la següent:  
- Projecte d'execució de la instal·lació solar fotovoltaica per a la connexió a la xarxa a Xixona (Alacant) CSF Turroneros II. Potència instal·lada total 15,18 MWp, amb modificació posterior d'aquest. Visat núm. 829377384 del corresponent col·legi oficial i declaració responsable signada per projectista competent, de data 04.07.2019, de compliment de la normativa d'aplicació, d'acord amb l'article 53.1.b de la Llei 24/2013, de 26 de desembre, del sector elèctric.  
- Separates per a les administracions, organismes i empreses de serveis afectats pel projecte:  
- Ajuntament de Xixona.  
- Confederació Hidrogràfica del Xúquer.  
- Diputació d'Alacant. Àrea de Serveis i Infraestructures, Departament de Carreteres.  
- I-DE Redes Eléctricas Inteligentes, SAU.  
- Red Eléctrica de España, SAU.  
La sol·licitud d'autorització administrativa de la instal·lació, juntament amb el projecte d'execució han sigut objecte d'informació pública durant el termini de trenta dies en el Diari Oficial de la Generalitat Valenciana del 30.01.2020 (DOGV 8729).  
D'acord amb la documentació que consta en l'expedient, el 19.02.2020 han sigut presentades al·legacions per part de les mercantils Inversiones Cogar, SL, i Palomas del Mar Inversiones, SL, en considerar que el traçat de la línia elèctrica subterrània que connecta la zona nord i sud de la instal·lació fotovoltaica afecta en part la parcel·la 169 del polígon 9 de Xixona, de la seua propietat. En contestació a aquestes, el promotor s'obliga a obtindre tots els permisos necessaris (ja siguen privats o públics) per al correcte desenvolupament del projecte i execució de les obres, i es reserva el dret de sol·licitar la declaració d'utilitat pública.  
Posteriorment, el 03.04.2020, el promotor presenta sol·licitud de declaració d'utilitat pública, en concret, per a un tram de la línia subterrània d'evacuació en 30 kV que connecta la zona nord amb la zona sud de la planta fotovoltaica, acompanyada de la relació concreta i individualitzada dels béns i drets afectats.  
Aquesta sol·licitud de declaració d'utilitat pública, en concret, abans esmentada, juntament amb el projecte d'execució han sigut objecte d'informació pública durant el termini de trenta dies en:  
- el Diari Oficial de la Generalitat Valenciana del 17.11.2020 (DOGV 8954),  
- el Butlletí Oficial de la Província d'Alacant del 18.11.2020 (BOPA núm. 220),  
- el diari Información, d'Alacant, del 20.11.2020.  
  
Amb la mateixa finalitat, el Servei Territorial d'Indústria i Energia d'Alacant va remetre a l'Ajuntament de Xixona, per a la seua exposició en el tauler d'anuncis, la sol·licitud de reconeixement, en concret, d'utilitat pública esmentada, juntament amb la relació concreta i individualitzada dels béns i drets afectats pel procediment d'expropiació forçosa del ple domini o per a la imposició de servitud de pas d'energia elèctrica, amb el requeriment, una vegada finalitzat el període de publicitat (del 18.11.2020 al 31.12.2020), que li remetera diligència acreditativa de l'exposició, la qual consta en l'expedient.  
Consta en l'expedient la presentació el dia 20.12.2020, dins del termini legalment establit, d'un escrit d'al·legacions a aquesta sol·licitud per part d'aquestes mercantils esmentades anteriorment. En aquest exposa que la instal·lació de la línia elèctrica subterrània, projectada pel camí de la finca de la seua propietat, pot afectar les conduccions de reg existents, per la qual cosa sol·licita un canvi de traçat d'aquesta. Aquesta al·legació va ser resposta pel promotor el 22.01.2021, considerant que el traçat proposat en el projecte és l'opció amb menor afecció ambiental ja que precisament el transcurs soterrat sota camins existent suposa un menor impacte a altres alternatives que comportarien, inevitablement, afecció interna de la parcel·la. En qualsevol cas, indica que tindrà en compte les al·legacions quant a les canonades de reg existents, i es posaran els mitjans tècnics i necessaris per a conservar-lo i no afectar aquestes instal·lacions.  
Aquestes al·legacions han sigut contestades a les mercantils interessades per part del STIEMA el 13.09.2022, abans de la proposta de resolució realitzada per l'esmentat servei, de conformitat amb l'article 83 de la Llei 39/2015, d'1 d'octubre, del procediment administratiu comú de les administracions públiques. En aquesta contestació es recullen les respostes a aquesta incloses en els escrits del promotor i de l'Ajuntament de Xixona de data 20.10.2020 i en la declaració d'interés comunitari adoptada per acord de la Comissió Territorial d'Urbanisme d'Alacant de 13.12.2021.  
Posteriorment, mitjançant escrit del STIEMA remés el 07.10.2022, s'informa l'empresa promotora que no s'aprecien les condicions necessàries per a atorgar la declaració d'utilitat pública de la línia d'interconnexió entre parts de la instal·lació fotovoltaica projectada sobre les parcel·les esmentades en les al·legacions. En aquest escrit es dona tràmit d'audiència perquè al·legue i present els documents i justificacions que estime pertinents.  
En data 31.10.2022, es rep escrit d'al·legacions de l'empresa promotora, al qual acompanya títol de constitució de la servitud de pas de la línia soterrada elèctrica d'interconnexió signat amb les persones propietàries de les parcel·les 174 i 279 del polígon 9 del terme municipal de Xixona (Alacant). En aquest escrit s'indica que no ha sigut possible encara arribar a un acord amb el propietari de l'única parcel·la pendent (núm. 169 d'aquest polígon), per la qual cosa sol·licita de nou l'atorgament de la declaració d'utilitat pública, en concret, de la part de la instal·lació projectada sobre aquesta. Igualment indica que, si no fora atesa la seua sol·licitud, entén que no caldria exigir l'acord amb el propietari de la parcel·la com a requisit per a atorgar autorització administrativa prèvia i autorització administrativa de construcció d'aquesta instal·lació, ja que es tracta de terrenys necessaris per a la línia d'interconnexió, i no per a la instal·lació.  
D'acord amb el procediment reglamentàriament establit, a fi que en el termini de vint dies presentaren la seua conformitat o oposició a l'autorització sol·licitada i emeteren, si pertocava, els oportuns condicionats tècnics al projecte tècnic de la instal·lació, es va remetre separata del projecte de la instal·lació solar fotovoltaica i la línia elèctrica subterrània d'evacuació fins a la subestació transformadora ST CSF Turroneros, referida a la corresponent part de la instal·lació, a les següents administracions, organismes i empreses de servei públic o d'interés general, els béns o els drets de les quals al seu càrrec, pogueren ser afectats per aquesta, amb el resultat que, en síntesi, es detalla:  
  
- Ajuntament de Xixona. Creuament de la línia subterrània del camí públic entre la parcel·la 275 del polígon 9 i la parcel·la 57 del polígon 13. Consta en l'expedient el certificat del secretari general de l'Ajuntament sobre l'acord adoptat per la Junta de Govern Local de l'Ajuntament de Xixona en la sessió ordinària de 31.12.2019, pel qual s'assumeix l'acord de conformitat per part de l'Ajuntament de Xixona de data 04.11.2019, sobre l'autorització d'aquest creuament, sempre que l'execució de les obres se subjecte a les condicions tècniques establides en aquest. Consta igualment acceptació de les condicions exposades per part de l'interessat.  
- Confederació Hidrogràfica del Xúquer (d'ara en avant, CHX). Afecció de la instal·lació fotovoltaica a la zona de policia de llit públic (barranc de Fondo). Mitjançant escrit de 08.10.2019, la CHX contesta indicant els condicionats a observar en el cas d'afeccions al domini públic hidràulic i/o a la zona de policia d'un llit públic. Consta en l'expedient acceptació de l'informe condicionat per part del promotor i posterior resolució de la CHX, de data 14.09.2020, d'autorització per a instal·lació de central solar fotovoltaica en zona de policia de llit públic (barranc de Fondo), al terme municipal de Xixona (Alacant), amb les condicions recollides en aquesta.  
- Diputació d'Alacant. Àrea de Serveis i Infraestructures, Departament de Carreteres. Creuament línia subterrània LSMT 30 kV en el punt quilomètric 8 + 060 de la CV-774. L'organisme afectat remet informe favorable condicionat el 04.12.2019, que és acceptat pel promotor el 12.12.2019. Consta en l'expedient el Decret del Sr. diputat de Carreteres, Vies, Conservació d'Edificis i Instal·lacions i Parc Mòbil núm. 4723, de data 01.12.2021, en el qual s'autoritza la realització de les obres esmentades, amb les condicions tècniques particulars i administratives especificades en aquest.  
- Red Eléctrica de España, SAU (d'ara en avant, REE). Afecció a l'obertura 343-344 de la línia a 220 kV Catadau-Xixona. El 15.06.2020, REE presenta informe favorable condicionat, que és acceptat per l'interessat el 07.07.2020.  
- I-De Redes Eléctricas Inteligentes, SAU (d'ara en avant, I-DE). Creuaments amb línies de la seua propietat. El 22.06.2020, I-DE presenta informe desfavorable, en considerar que la separata presentada és insuficient. El 27.08.2020, el promotor presenta nova separata, que recull el desviament de la línia de 20 kV afectada, que es troba en tramitació davant I-DE. El 09.09.2022, I-DE presenta nou informe, que és acceptat íntegrament pel promotor, mitjançant escrit de 15.09.2022, i assumeix el compromís de complir en la seua integritat tota la normativa i legislació que siga aplicable en matèria d'afeccions, servitud i seguretat en el traçat de la línia.  
Consta en l'expedient l'acord de la Comissió Territorial d'Urbanisme d'Alacant, de 13.12.2021, amb la declaració d'interés comunitari DIC-19/0289 de la sol·licitud formulada per Fuente Álamo Energía Solar 1, SL, per a realitzar una instal·lació de generació d'energia solar fotovoltaica en terrenys classificats com a sòl no urbanitzable rústic normal, del municipi de Xixona (Alacant) al polígon 9, parcel·les 274 i 275 i en el polígon 13, parcel·la 57.  
Les instal·lacions disposen d'informe d'impacte ambiental atorgada mitjançant la Resolució de 20.04.2022, de la Direcció General de Medi Natural i Avaluació Ambiental (expedient: 11/2020/AIA), publicada en el Diari Oficial de la Generalitat Valenciana de data 17.08.2022 (núm. 9406).  
Durant la tramitació dels procediments d'avaluació d'impacte ambiental i de la declaració d'interés comunitari, i a causa dels condicionats establits pels diferents organismes i interessats afectats i sobre la base de les millores tecnològiques i d'eficiència energètica dels mòduls fotovoltaics disponibles en el mercat, el promotor de la instal·lació ha realitzat modificacions no substancials respecte al projecte inicialment presentat, i amb aquesta finalitat el 06.07.2022 es presenta un projecte refós denominat «Projecte refós d'execució de la instal·lació solar fotovoltaica per a la connexió a la xarxa a Xixona (Alacant) CSF Turroneros II. Potència pic total 15,148 MWp. Potència instal·lada 14,62 MW», que redueix significativament el nombre de mòduls fotovoltaics i, per tant, la superfície ocupada per aquests. Juntament amb el projecte consta en l'expedient declaració responsable del tècnic competent projectista, de data 29.06.2022, en substitució del visat del projecte atés que aquest visat no és obligatori, de conformitat, així com la declaració responsable, de data 14.11.2022, a la qual fa referència l'article 53.1.b de la Llei 24/2013, de 26 de desembre, del sector elèctric, relativa a l'acreditació del compliment de la normativa que li siga aplicable a l'autorització administrativa de construcció.  
  
Amb data 30.01.2019, Iberdrola Distribución Eléctrica, SA Unipersonal (actualment I-De Redes Eléctricas Inteligentes, SAU), titular del punt de connexió de la xarxa de distribució, ST Jijona (en les barres de 132 kV) on la central elèctrica fotovoltaica evacuarà l'energia elèctrica generada, va emetre un escrit en el qual s'indica que la instal·lació disposa de permís d'accés i connexió. Consta en l'expedient l'acceptació per part del sol·licitant, amb data 01.03.2018, de la proposta tecnicoeconòmica d'Iberdrola Distribución Eléctrica, SA Unipersonal, de 29.01.2018, en la qual es fixen les condicions de connexió de la instal·lació a la seua xarxa de distribució, per a una potència de 49,98 MW. Igualment consta el resguard acreditatiu d'haver depositat una garantia econòmica per una quantia equivalent a l'esmentada potència. Mitjançant escrit de data 26.11.2018, el sol·licitant indica que s'ha plantejat el desenvolupament de la instal·lació en dues fases: la fase 1, de 34,818 MWp, ja autoritzada, i la fase 2, de 15,162 MWp (finalment 15,148 MWp), objecte d'aquesta autorització.  
Consta en l'expedient la comunicació de l'operador del sistema (OS), de 14.05.2018, d'acceptabilitat des de la perspectiva de la xarxa de transport per a l'accés a la xarxa de distribució, amb una potència instal·lada de 49,98 MW i una potència nominal de 42,252 MW, de la instal·lació de generació a la fase II de la qual es refereix aquesta resolució, a connectar en el nus de distribució de Xixona en 220 kV. En aquesta comunicació, l'OS informa que en aquest àmbit nodal l'evacuació del contingent d'evacuació de la instal·lació de generació CSF Turroneros resulta viable, d'acord amb l'escenari i els condicionants reflectits en aquesta comunicació.  
A la vista del contingut i els pronunciaments dels dos informes, s'ha de considerar que les instal·lacions no generaran incidències negatives en el sistema.  
En tractar-se d'instal·lacions de producció d'energia elèctrica a partir d'energies renovables, amb la seua construcció i posada en marxa es contribuirà al compliment dels objectius energètics i mediambientals, regionals i nacionals, relatius al major aprofitament dels recursos energètics locals, a l'augment del nivell d'autoproveïment i l'eliminació de les emissions atmosfèriques procedents de centrals de generació elèctrica convencional equivalents a les exposades en aquest procediment.  
  
El sol·licitant ha acreditat degudament la seua capacitat legal, tècnica i econòmica, així com les condicions tècniques i de seguretat de les instal·lacions i de l'equip associat, l'adequat compliment de les condicions de protecció del medi ambient i les característiques de l'emplaçament de la instal·lació.  
Consta en l'expedient la proposta de resolució del Servei Territorial d'Indústria, Energia i Mines d'Alacant, òrgan encarregat de la instrucció de l'expedient. A la vista d'aquesta, la Subdirecció General d'Energia i Mines adscrita a aquest centre directiu ha elevat proposta en els termes que s'hi recullen en la present.  
  
Fonaments de dret  
La instrucció i resolució d'aquest procediment administratiu correspon a la Generalitat Valenciana, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
  
D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concorde amb el Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, desenvolupat en l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, correspon a aquesta direcció general la resolució d'aquest procediment.  
Segons la disposició transitòria primera del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els procediments regulats en aquest decret llei, en tràmit a la seua entrada en vigor, es regiran per la normativa anterior. Per tant, al procediment objecte de la present és aplicable el Decret 88/2005, de 29 d'abril, en la seua redacció original.  
D'acord amb l'article 21.5 de la Llei 24/2013, de 26 de desembre, formaran part de la instal·lació de producció les seues infraestructures d'evacuació, que inclouen la connexió amb la xarxa de transport o de distribució i, si escau, la transformació d'energia elèctrica.  
D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i es podrà efectuar la seua tramitació i resolució de manera consecutiva, coetània o conjunta. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
D'acord amb el que es disposa en l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de producció d'energia elèctrica han d'acreditar la seua capacitat legal, tècnica i economicofinancera exigible per a la realització de cadascun dels projectes que presenten, tot això sense perjudici del que es preveu en aquest últim en relació amb l'exempció d'acreditació d'aquestes capacitats que potestativament puga atorgar l'Administració per als qui estiguen exercint l'activitat.  
D'acord amb l'article 36 del Reial decret 413/2014, de 6 de juny, per a l'obtenció de l'autorització de la instal·lació, serà un requisit previ indispensable l'obtenció dels permisos d'accés i connexió a les xarxes de transport o distribució per la totalitat de la potència de la instal·lació, sense perjudici que l'article 53.1 de la Llei 24/2013, de 26 de desembre, disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
D'acord amb l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la menor entre la suma de les potències màximes unitàries dels mòduls fotovoltaics que configuren aquesta instal·lació, mesurades en condicions estàndard segons la norma UNE corresponent i la potència màxima de l'inversor o, si escau, la suma de les potències dels inversors que configuren aquesta instal·lació.  
  
Segons la disposició transitòria cinquena del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, aquesta nova definició de potència instal·lada tindrà efectes per a aquelles instal·lacions que han iniciat la seua tramitació, però encara no hagen obtingut l'autorització d'explotació definitiva.  
La disposició addicional primera del Reial decret 1183/2020, de 29 de desembre, estableix que les instal·lacions de generació d'electricitat la potència total instal·lada de les quals supere la capacitat d'accés atorgada en el seu permís d'accés hauran de disposar d'un sistema de control, coordinat per a tots els mòduls de generació i instal·lacions d'emmagatzematge que la integren, que impedisca que la potència activa que aquesta puga injectar a la xarxa supere aquesta capacitat d'accés.  
De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'aquest procediment constitueix un projecte sotmés a avaluació d'impacte ambiental.  
  
D'acord amb els articles 200 i 202 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, vigent durant la seua tramitació, concordants amb els articles 214 i 216 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, la instal·lació en qüestió requereix declaració d'interés comunitari.  
D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que aquesta no genera incidències negatives en el sistema.  
D'acord amb l'article 54 de la Llei 24/2013, de 26 de desembre, les instal·lacions de generació d'energia elèctrica es declaren, amb caràcter general, d'utilitat pública, a l'efecte d'expropiació forçosa dels béns i drets necessaris per al seu establiment i de la imposició i exercici de la servitud de pas. De conformitat amb l'article 55.1 d'aquesta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i per a això hauran d'incloure una llista concreta i individualitzada dels béns o drets que consideren de necessària expropiació.  
Per a la sol·licitud de declaració d'utilitat pública, en concret, de part de la instal·lació a executar són aplicables el procediment i les disposicions contingudes en el capítol V, del títol VII, del Reial decret 1955/2000, d'1 de desembre, d'acord amb el que preveu la disposició addicional primera del Decret 88/2005, de 29 d'abril.  
En virtut del que es disposa en l'article 57 de la Llei 24/2013, de 26 de desembre, i en el que resulte d'aplicació de l'article 162.3 del Reial decret 1955/2000, la servitud de pas subterrani comprén l'ocupació del subsol pels cables conductors, a la profunditat i amb les altres característiques que assenyale la legislació urbanística aplicable. Comprendrà igualment el dret de pas o accés i l'ocupació temporal de terrenys o altres béns necessaris per a construcció, vigilància, conservació i reparació de les corresponents instal·lacions.  
  
Que en relació amb la utilitat pública resulta aplicable l'article 52 de la Llei d'expropiació forçosa, de 16 de desembre, amb l'abast i els efectes previstos en el títol IX de la Llei 24/2013, de 26 de desembre, del sector elèctric i de les Seccions 2a i 3a del capítol V, del títol VII, del Reial decret 1955/2000, d'1 de desembre.  
En concret, les referències a la declaració d'utilitat pública que recullen tant la Llei 24/2013, del sector elèctric, com la resta de normativa que, en suport de la seua sol·licitud, presenta la interessada, fan referència a una potestat que posseeix l'Administració, com a requisit previ i preceptiu a l'expropiació, no a una obligació ni a una declaració genèrica o objectiva, si es prefereix, d'utilitat pública, en el sentit que s'haja de reconéixer aqueixa utilitat per a qualsevol tipus d'instal·lació fotovoltaica que es pretenga construir i posar en marxa, sense tindre en compte altres criteris.  
En aquest sentit, la declaració d'utilitat pública s'ha d'interpretar en un sentit restrictiu, en atenció a la seua naturalesa de causa expropiandi, i això per afectar de manera directa al dret constitucional a la propietat privada, recollit en l'article 33 de la nostra carta magna, i en aquests casos és regla general en la transmissió voluntària, això és, el negoci jurídic entre el promotor de la instal·lació i els titulars dels drets afectats.  
La declaració ex lege de la utilitat pública certament limita la discrecionalitat de l'Administració, però no fins al punt de convertir l'acte de concreció de la utilitat pública per als casos concrets en una activitat reglada, com defensa la mercantil, de manera que una mera sol·licitud i una relació de béns o drets a expropiar, siga suficient, sense atendre altres circumstàncies, per a reconéixer la utilitat pública de les instal·lacions.  
Entendre-ho d'aqueixa manera aniria en contra de l'esperit de la norma i eliminaria l'activitat administrativa de garantia, en la qual s'inclou l'activitat de policia administrativa, entesa com la reglamentació de la convivència social en sentit ampli, garantint que les activitats dels particulars no entren en conflicte entre si, ni amb l'interés general, incloent-hi totes les mesures que utilitza l'Administració perquè els particulars ajusten la seua activitat a una finalitat d'utilitat pública.  
Aqueixa finalitat d'utilitat pública és el que valora l'Administració a través de la resolució per la qual es declara d'utilitat pública una concreta instal·lació, potestat de la qual fa ús emparada en el reconeixement ex lege de la utilitat pública que realitza la Llei 24/2013, de 26 de desembre, del sector elèctric (LSE); potestat que no pot entendre's com una activitat reglada, ni molt menys reduïda a un mer acte burocràtic, automàtic i degut, exempt de valoració, en el qual l'Administració abandone el seu paper com a garant dels interessos de la col·lectivitat i, per tant, desatenga el sentit últim del concepte d'utilitat pública.  
  
Molt al contrari, existeix en aqueix acte de concreció una anàlisi implícita de les raons d'eficiència energètica, tecnològiques o mediambientals (impacte sobre el territori) que justifiquen la utilitat pública de la instal·lació. No té sentit, com defensa la mercantil, que aquestes raons només siguen ateses en el supòsit de substitució per noves instal·lacions o modificació substancial de les existents, i no en la implantació de les instal·lacions, moment inicial i, per tant, crucial, en el qual l'Administració ha d'extremar la seua diligència per a protegir els interessos generals.  
Cal recordar que tota afectació del dret a la propietat privada, com a dret constitucional, està sotmesa a una doble limitació. D'una banda, el respecte estricte al contingut essencial del dret (article 53.1 CE) i, d'una altra banda, pel principi de proporcionalitat, també conegut com a prohibició d'excés.  
Entendre que tot projecte d'instal·lació fotovoltaica és mereixedor d'una declaració d'utilitat pública sense més sobrepassa els dos límits i ens portaria a un escenari on totes les parcel·les afectades per les instal·lacions podrien ser objecte immediat d'incoació del procediment d'expropiació, amb clar perjudici per als seus propietaris, que patirien clarament indefensió per l'automatisme amb què s'aplicaria la norma en no existir cap valoració de les al·legacions que formularen en defensa dels seus drets.  
D'altra banda, en l'expedient no es considera motivat l'interés general del projecte, quant a la línia d'interconnexió, ni per raons d'eficiència energètica, tecnològiques o mediambientals que justifiquen la declaració d'utilitat pública, en tractar-se únicament d'una solució tècnica per a unir dues parts diferenciades pertanyents a una mateixa planta solar fotovoltaica amb un mateix permís d'accés i connexió per un disseny decidit pel promotor. En resum, es tracta d'una línia interconnexió de la mercantil promotora que pertany a la planta i no a línia d'evacuació. A més, s'ha d'assenyalar com a antecedent que, en congruència amb el que s'ha exposat, en l'expedient ATREGI/2018/7/03 CSF Turroneros es va declarar la utilitat pública únicament de la LAT S/C 132 kV I ST 132/30 kV CSF Turroneros, tram comprés en la línia d'evacuació i no de línia d'interconnexió, i no les línies interiors d'interconnexió entre elements de la central que compleixen funcions d'evacuació pròpiament.  
Per descomptat, és del tot inexacte l'argument que dona la promotora en el seu escrit de 31.10.2022, quan tracta de donar a entendre que la línia d'interconnexió no és la instal·lació, com si aquesta no formara part de la instal·lació de producció (generació), quan és indubtable que és part d'aquesta d'acord amb l'article 21.5 de la Llei 24/2013. És més, de la configuració de disseny decidida per la promotora de la central elèctrica en dues àrees diferenciades (la sud i la nord), que han donat lloc a dues fases (I i II, respectivament), es dedueix clarament que funcionalment la línia d'interconnexió és de tipus interior (com les tres línies de mitjana tensió anàlogues que es van autoritzar, el 19.02.2019, per resolució de la llavors Direcció General d'Indústria i Energia, sense declaració d'utilitat pública, o les línies de baixa tensió interiors que uneixen entre si els mòduls i aquests amb els centres de transformació o repartiment) d'haver-se fet un disseny sota una mateixa poligonal de la central, i no d'evacuació comuna per a connectar la central amb la xarxa de distribució de la zona (ST Jijona).  
Per damunt de la concreta regulació sectorial que ens ocupa, l'institut de l'expropiació forçosa exigeix la plena justificació de la finalitat de la causa expropiandi concurrent en cada cas d'expropiació. La seua definició i control administratiu són una exigència inexcusable, derivada del caràcter medial de l'expropiació com a instrument al servei de fins públics substantius, que la procura material correspon a l'Administració.  
En definitiva, el reconeixement ex lege que realitza l'LSE és la necessària norma legal habilitant que estableix el supòsit d'utilitat pública o interés social que legitima la privació forçosa de béns o drets patrimonials dels particulars en benefici de la col·lectivitat, però que no la imposa com un supòsit taxat per a tots els casos que entren en la seua categoria. Així, la doctrina del Tribunal Constitucional (STC 37/1987, FJ 2 i 6, ja va posar de manifest que: «l'expropiació forçosa no és una institució unitària que, en allò que ara interessa, constitucionalment quede circumscrita a fins taxats prèviament i anticipadament dins dels quals, en principi, poden englobar-se en les genèriques categories d'utilitat pública o interés social, ja que justament amb el seu caràcter instrumental -i no finalista- no és sinó conseqüència de la variabilitat i contingència del que, a cada moment, reclama la utilitat pública o l'interés social d'acord amb la dimensió social de la propietat privada i amb els principis establits i interessos tutelats per la Constitució».  
  
Per tant, una vegada complits els requisits i els procediments legals i reglamentaris establits en la legislació vigent aplicable, resolc:  
  
  
Primer  
Atorgar autorització administrativa prèvia a Fuente Álamo Energía Solar 1, SL per a l'ampliació de la instal·lació de producció d'energia elèctrica mitjançant tecnologia solar fotovoltaica denominada CSF Turroneros, mitjançant una segona fase, de potència instal·lada de 14,62 MW i de la seua infraestructura d'interconnexió, composta per tres centres de transformació interiors a aquesta i la línia elèctrica subterrània de 30 kV que els connecta entre si i amb la subestació transformadora de 30/132 kV, denominada ST CSF Turroneros, a situar al terme municipal de Xixona, a la província d'Alacant.  
Aquesta autorització fa referència a les instal·lacions i equips següents:  
Instal·lació de producció d'energia elèctrica  
- Emplaçament:  
- coordenades UTM ETRS89 centre geomètric (instal·lacions objecte ampliació o fase II): X= 720510 m E, Y= 4266006 m N, zona= 30S.  
- parcel·les: 274 i 275 del polígon 9 i 57 del polígon 13.  
- superfície total de la implantació: 219.400 m².  
- terme municipal: Xixona (Alacant).  
- Central elèctrica fotovoltaica CSF Turroneros, fase II:  
- 68 inversors DC/AC de potència nominal 215 kVA.  
- 15.624 mòduls de 540 Wp i 12.544 mòduls de 535 Wp, els dos bifacials, amb un factor bifacial (relació entre l'eficiència nominal en la part posterior i la de la part davantera) del 70 ± 5 %. Aquests mòduls estan agrupats en línies en paral·lel o strings de 28 mòduls en sèrie cadascuna.  
- 290 estructures tipus seguidor bifila a un eix horitzontal (77 del tipus 2 x 1V x 28 i 213 del tipus 4 x 1V x 56). Cada seguidor tindrà 56/112 mòduls, segons el model.  
- Dos (2) centres de transformació sota envolupant metàl·lica, CT-01 i CT-02, compostos per:  
- Dos quadres de baixa tensió de corrent altern que concentren les connexions provinents dels inversors.  
- Quadre de baixa tensió de serveis auxiliars i transformador associat de 5 kVA, amb relació de transformació 0,8/0,4 kV.  
- Transformador de 6.500 kVA ONAN, amb relació de transformació 0,8/30 kV i grup de connexió Dyn11-yn11.  
- Sistema de cel·les modulars d'alta tensió sota envolupant metàl·lica d'aïllament integral en gas SF6 per a instal·lació interior, tensió assignada de 36 kV i intensitat 630 A, composta per dues cel·les de línia i una de protecció.  
- Un (1) centre de transformació sota envolupant metàl·lica, CT-03, compost per:  
- Quadre de baixa tensió de corrent altern, que concentra les connexions provinents dels inversors.  
- Quadre de baixa tensió de serveis auxiliars i transformador associat de 5 kVA, amb relació de transformació 0,8/0,4 kV.  
- Transformador de 3.250 kVA ONAN, amb relació de transformació 0,8/30 kV i grup de connexió Dyn11-yn11.  
- Sistema de cel·les modulars d'alta tensió sota envolupant metàl·lica d'aïllament integral en gas SF6 per a instal·lació interior, tensió assignada de 36 kV i intensitat 630 A, composta per dues cel·les de línia i una de protecció.  
Els centres de transformació estan projectats amb la configuració següent:  
  
Núm. (CT) 01 02 03  
Inversors per CT 28 26 14  
Seguidors per CT 323 902 62  
Strings 640 179 723  
  
  
- Línia de mitjana tensió subterrània de 30 kV que interconnecta els centres de transformació CT-01 a CT-03 entre si i amb l'edifici de la subestació de 30 kV, de longitud total 3.048 metres, composta per tres cables d'alumini tipus RH5Z1 de tensió nominal 18/30 kV i amb les característiques següents:  
  
Nuc origen Nuc destinació Longitud (m) Secció (mm²)  
CT-01 CT-02 1.337 3 x 150  
CT-02 CT-03 662 3 x 150  
CT-03 SET Turroneros 1.049 3 x 400  
  
  
- Sistema de monitoratge i control de planta.  
  
Infraestructura d'evacuació  
La instal·lació autoritzada comparteix infraestructura d'evacuació amb la fase I de la instal·lació, autoritzada per resolució de la llavors Direcció General d'Indústria i Energia, de 19.02.2019, que disposa d'autorització d'explotació per Resolució del llavors Servei Territorial d'Indústria i Energia d'Alacant, de data 21.01.2021, composta per:  
  
- Subestació transformadora de 30/132 kV, denominada ST CSF Turroneros, amb les característiques següents:  
- Línia mixta aereosubterrània de simple circuit i 132 kV (1a categoria), d'evacuació de la central, des del pòrtic de línia de l'ST CSF Turroneros a la posició de línia corresponent en la subestació ST Jijona.  
  
El pressupost total de la central de generació elèctrica objecte de la present autorització és de deu milions cinc-cents cinquanta-quatre mil cinc-cents tres euros amb vint-i-sis cèntims d'euro (59.737.751,26 ?).  
  
De conformitat amb el segon paràgraf de l'article 53.6 de Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga sense perjudici de les concessions, autoritzacions, llicències i permisos, tant públiques com privades, que calga obtindre per part de Fuente Álamo Energía Solar 1, SL, d'acord amb altres disposicions que resulten aplicables, i especialment les relatives a l'ordenació del territori i al medi ambient. En tot cas, aquesta autorització s'emet sense perjudici de tercers, i deixant estalvis els drets particulars.  
Aquesta autorització s'atorga condicionada al compliment de les determinacions reflectides en l'acord de la Comissió Territorial d'Urbanisme d'Alacant (DIC-19/0289), de 13.12.2021, relacionat en la part expositiva, pel qual es declara d'interés comunitari la instal·lació de generació d'energia solar fotovoltaica en terrenys classificats com a sòl no urbanitzable rústic normal, al polígon 9, parcel·les 274 i 275 i al polígon 13, parcel·la 57 del municipi de Xixona (Alacant). En particular, les recollides en el punt segon de la part resolutiva d'aquest, amb compliment de totes i cadascuna de les condicions dels informes que hi figuren i que van motivar aquell.  
Així mateix, aquesta autorització s'atorga sense perjudici de l'Acord adoptat pel Ple de l'Ajuntament de Xixona, en sessió ordinària realitzada el dia 27 de gener de 2022, de suspensió de llicències per a determinades instal·lacions d'energies renovables en sòl no urbanitzat (publicat en el DOGV número 9298, de 15.03.2022), no obstant el que es disposa en el segon paràgraf del punt primer d'aquest acord i la data en què es va atorgar la DIC; la correcció d'errades de fet d'aquest acord, adoptat també per un nou Acord del Ple d'aquest ajuntament, en sessió ordinària realitzada el dia 24 de febrer de 2022 (publicat en el DOGV número 9338, de 13.05.2022), i el Decret de l'Alcaldia de Xixona, dictat en l'expedient 2022/68, pel qual s'aprova l'informe tècnic de compliment de la disposició addicional setena, «Suspensió de llicències que afecten instal·lacions per a la generació d'energies renovables», del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP) i mantenint la suspensió de llicències per a determinades instal·lacions d'energies renovables en sòl no urbanitzat establida per l'esmentat acord corregit.  
  
Així mateix, aquesta autorització estarà condicionada al compliment de les determinacions que reflecteix l'informe d'impacte ambiental aprovat mitjançant la Resolució de 20.04.2022, de la Direcció General de Medi Natural i Avaluació Ambiental (expedient: 11/2020/AIA), pel qual s'estima que el projecte no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
  
a) L'emissió de l'autorització administrativa de tancament definitiu de la central obligarà el promotor al desmantellament d'aquesta.  
b) Així mateix, haurà de disposar d'un programa de vigilància i seguiment ambiental les accions proposades del qual hauran de documentar-se a l'efecte d'acreditar l'adopció i execució de les mesures preventives i correctores proposades en l'estudi d'impacte ambiental i la comprovació de la seua eficàcia. La documentació d'aquest haurà d'estar a la disposició de les autoritats competents.  
El titular de la present autorització tindrà els drets, deures i obligacions recollits en el títol IV de la Llei 24/2013, de 26 de desembre, del sector elèctric, i el seu desenvolupament reglamentari i, en particular, els establits en els articles 6 i 7 del Reial decret 413/2014, de 6 de juny. En tot cas, Fuente Álamo Energía Solar 1, SL haurà d'observar els preceptes, mesures i condicions que s'establisquen en la legislació aplicable a cada moment a l'activitat de producció d'energia elèctrica.  
  
L'incompliment de les condicions i els requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
Les instal·lacions de producció d'energia elèctrica autoritzades s'hauran d'inscriure en el Registre Administratiu d'Instal·lacions de Producció d'Energia Elèctrica, amb acreditació prèvia del compliment dels requisits i d'acord amb el procediment establit reglamentàriament.  
Segon  
Atorgar a Fuente Álamo Energía Solar 1, SL autorització administrativa de construcció per al projecte presentat el 06.07.2022, denominat «Projecte refós d'execució de la instal·lació solar fotovoltaica per a la connexió a la xarxa a Xixona (Alacant) CSF Turroneros II. Potència pic total 15,148 MWp. Potència instal·lada 14,62 MW», amb declaració responsable de la persona projectista del 26.09.2022, per a la construcció de les instal·lacions descrites en el punt primer d'aquesta resolució, i habilitar el titular de la present autorització a la seua construcció, sempre que complisquen els requisits tècnics exigibles, i d'acord amb les condicions següents:  
1. Sense perjudici del que es disposa en el punt primer d'aquesta resolució en relació amb les determinacions de l'informe d'impacte ambiental i de la declaració d'interés comunitari esmentades, les instal·lacions hauran d'executar-se segons el projecte presentat, els seus annexos i amb els condicionats tècnics establits per les administracions, organismes i empreses de servei públic o d'interés general afectats per aquestes instal·lacions i que han sigut acceptats pel titular d'aquesta. Si per a això fora necessari introduir modificacions respecte de la documentació presentada i aprovada, el titular d'aquesta resolució haurà de sol·licitar abans a aquesta direcció general la corresponent autorització.  
  
2. Les instal·lacions a executar hauran de complir, en tot cas, el que s'estableix en el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
3. En superar la potència instal·lada per a tota la instal·lació (49,438 MW) la capacitat d'accés concedida (42,252 MW), aquesta segona fase haurà de disposar d'un sistema de control coordinat (Power Plant Controler o PPC) que limite la potència activa que puga injectar a la xarxa a 12,652 MW (en disposar ja la primera fase d'un PPC limitat a 29,6 MW), en compliment del que s'indica en la disposició addicional primera del Reial decret 1183/2020, de 29 de desembre.  
4. La central elèctrica objecte d'aquesta resolució, d'acord amb la potència instal·lada d'aquesta, haurà de complir les prescripcions tècniques i d'equipament que sobre aquest tema estableix l'article 7 del Reial decret 413/2014, de 6 de juny, i d'altra normativa de desenvolupament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d'obligacions establides per la regulació del sector elèctric per al tipus d'instal·lacions en què s'enquadren aquestes.  
5. El període d'execució de les instal·lacions no serà superior a 18 mesos (d'acord amb la planificació d'execució reflectida en el projecte), comptador des de l'endemà de la notificació d'aquesta resolució. No obstant això, amb anterioritat a la seua finalització, podrà sol·licitar-se una ampliació concreta d'aquest termini mitjançant la sol·licitud motivada davant aquest òrgan directiu, i adjuntar a aquest efecte la documentació justificativa de la demora i del cronograma de treballs previstos per al nou termini sol·licitat. La pròrroga de l'autorització no podrà concedir-se si excedeix les dates de caducitat dels permisos d'accés i connexió a la xarxa elèctrica corresponents a la instal·lació.  
6. El titular d'aquesta resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució, tant a aquesta direcció general com al Servei Territorial d'Indústria, Energia i Mines d'Alacant.  
7. El titular d'aquesta resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
8. Sense perjudici del que es preveu en l'article 12.4 del Decret 88/2005, de 29 d'abril, el personal tècnic en la matèria adscrit a aquesta direcció general o del servei territorial podran realitzar les comprovacions i les proves que consideren necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
9. Finalitzades les obres de construcció de les instal·lacions, Fuente Álamo Energía Solar 1, SL, en el termini màxim de deu dies hàbils, sol·licitarà l'autorització d'explotació provisional per a proves. Aquesta sol·licitud haurà d'adjuntar els certificats de direcció i final d'obra, subscrits per persona facultativa competent, que acrediten que estan d'acord amb els reglaments tècnics en la matèria, segons s'estableix en la normativa vigent per als projectes d'instal·lacions elèctriques i igualment respecte a aquesta autorització administrativa prèvia i de construcció. Quan els esmentats certificats de direcció i final d'obra no estiguen visats pel corresponent col·legi professional, caldrà adjuntar l'oportuna declaració responsable d'acord amb el que s'indica en la Resolució de 22 d'octubre de 2010, de la Direcció General d'Energia, publicada en el DOGV núm. 6389, de data 3 de novembre de 2010.  
  
Igualment, s'haurà d'adjuntar la documentació requerida d'acord amb la ITC-LAT 04 del Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i la ITC RAT-22 del Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
L'autorització d'explotació provisional no podrà concedir-se si totes les instal·lacions de la central autoritzades, grups convertidors primaris, instal·lacions interiors, incloent-hi les interconnexions entre zones, així com la instal·lació d'evacuació a la xarxa de distribució no estigueren finalitzades, de manera que la posada en marxa de la central elèctrica puga ser efectiva per a entrar en servei comercial. Tampoc podran concedir-se si no s'aporta l'acord amb els propietaris de la parcel·la 169 del polígon 9 del terme municipal de Xixona (Alacant) per al pas de la línia soterrada elèctrica d'interconnexió entre les dues zones que conformen la instal·lació fotovoltaica.  
La persona titular d'aquesta autorització podrà sol·licitar l'autorització d'explotació per fases. Per a això, en la sol·licitud s'haurà de justificar aquest fet i delimitar els elements del projecte original dels quals se sol·licita la posada en servei i s'haurà d'adjuntar el certificat d'obra parcial corresponent a aquesta fase, juntament amb la documentació tècnica corresponent a aquesta.  
10. Una vegada obtinguda l'autorització d'explotació provisional, el titular haurà de sol·licitar la inscripció prèvia en el Registre Administratiu d'Instal·lacions de Producció d'Energia Elèctrica, i adjuntar la documentació pertinent segons l'article 39 del Reial decret 413/2014, de 6 de juny. Es tindrà en compte el que s'indica en l'article 41 quant a la caducitat i cancel·lació d'aquesta inscripció.  
11. Finalitzades les proves de les instal·lacions amb resultat favorable, el titular, en el termini màxim de deu dies hàbils, haurà de sol·licitar l'autorització d'explotació definitiva segons el que es disposa en el Decret 88/2005, de 29 d'abril. S'hi hauran d'adjuntar els certificats pertinents segons el que s'ha esmentat anteriorment.  
12. Una vegada obtinguda l'autorització d'explotació definitiva, el titular sol·licitarà la inscripció definitiva en el Registre Administratiu d'Instal·lacions de Producció d'Energia Elèctrica, i haurà d'adjuntar la documentació pertinent segons l'article 40 del Reial decret 413/2014, de 6 de juny.  
S'informa que la transmissió o canvi de titularitat de la instal·lació autoritzada per aquesta resolució requereix autorització administrativa prèvia d'acord amb el que s'estableix en l'article 19 del Decret 88/2005, de 29 d'abril, i només podrà dur-se a terme una vegada s'haja finalitzat la seua construcció i haja obtingut l'autorització d'explotació.  
  
  
Tercer  
Desestimar la sol·licitud de declaració d'utilitat pública, en concret, de les instal·lacions que formen part del projecte autoritzat i que afecten les parcel·les sol·licitades per a l'establiment de la línia elèctrica subterrània d'interconnexió interna entre les dues zones (nord i sud) de la central elèctrica, i que s'indiquen en l'annex I.  
Aquesta desestimació porta implícita, en tot cas, la necessitat de presentació dels acords amb les persones propietàries de tots els terrenys afectats per la instal·lació de l'esmentada línia d'interconnexió entre la zona nord (autoritzada per la present) i la sud (autoritzada), prèviament a l'autorització d'explotació, tal com s'ha indicat en el punt 3, apartat 9, de la part resolutiva d'aquesta resolució.  
  
Quart  
Ordenar, de conformitat amb el que es disposa en els articles 10 i 11.3 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat i amb en l'article 148.2 del Reial decret 1955/2000, d'1 de desembre:  
- la publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant, i indicar que servirà, d'acord amb el que es determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació als titulars desconeguts o amb domicili ignorat o a aquells en què, intentada la notificació, no s'haguera pogut practicar.  
  
- la notificació o comunicació, segons corresponga, d'aquesta resolució a Fuente Álamo Energía Solar 1, SL; a totes les administracions o organismes públics i empreses de serveis públics o serveis d'interés general que han intervingut, o han pogut intervindre, en el procediment d'autorització; a les que han emés, o haurien d'haver emés, condicionat tècnic al projecte d'execució; als titulars de béns i drets afectats, així com a la resta d'interessats en l'expedient.  
  
Així mateix, s'ordena la publicació d'aquesta resolució en el lloc web d'aquesta direcció general, de conformitat amb l'article 48.4 de Llei 21/2013, de 9 de desembre, d'avaluació ambiental.  
Contra aquesta resolució, no és definitiva en via administrativa, es podrà interposar un recurs d'alçada davant la Secretaria Autonòmica d'Economia Sostenible, Sectors Productius i Comerç en el termini d'un mes comptador des de l'endemà de la seua notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 14 de novembre de 2022.- La directora general d'Indústria, Energia i Mines: Silvia Cerdá Alfonso.